KAPOSVÁR MEGYEI JOGÚ VÁROS

POLGÁRMESTERE

ELŐTERJESZTÉS

a IX. Kaposvári Nemzetközi Kamarazenei Fesztiválról

Városunkban 2010 óta rendezzük meg a Kaposvári Nemzetközi Kamarazenei Fesztivált, amely az első évtől jelentős sikert elérve rövid idő alatt a hazai és a nemzetközi zeneszerető közönség kedvelt s számon tartott rendezvényévé vált.

A fesztivál művészeti vezetője 2014-ig az esemény ötletgazdája, Kokas Katalin volt. 2015-től Baráti Kristóf hegedűművész és Várdai István csellóművész látja el a fesztivál művészeti vezetésének feladatát. A rendezvény népszerűségét, színvonalát a változás nem befolyásolta, a siker töretlen maradt.

A fesztivál igazgatója a kezdetektől Bolyki György, akinek szervező cégével 2016-ban újra megkötött középtávú megállapodás biztosítja a rendezvény megalapozott tervezhetőségét, ami elősegíti, hogy a Kaposvári Nemzetközi Kamarazenei Fesztivál továbbra is azoknak a fesztiváloknak a körébe tartozzon, melyekkel a Nemzeti Kulturális Alap több évre szóló támogatási szerződést köt.

A megállapodás szerint Kaposvár Megyei Jogú Város Önkormányzata évente negyvenötmillió forinttal, valamint a Szivárvány Kultúrpalota és a belvárosi övezetben a közterület használatának térítés nélküli biztosításával támogatja a fesztivál megszervezését.

A program megvalósításához szükséges további pénzügyi forrás pályázatokból, szponzori bevételekből és jegyeladásból való megteremtése a szervező Kaposfest Nonprofit Kft. feladata.

Bolyki György beszámolója a 2017-ben megrendezett fesztiválról, a kiegészítés mellékletét képezi.

A beszámoló megerősíti az eddigi tapasztalatokat, mely szerint a Kamarazenei Fesztivál hosszú távon is képes a rendkívül magas színvonal, a különlegesség és az egyediség kritériumainak megfelelni. Olyan rendezvény, mely tökéletesen illeszkedik Kaposvár adottságaihoz, melyre alapozni lehet a város hosszú távú kulturális koncepciójának kialakításában.

A 2018-ben rendezendő IX. Kaposvári Nemzetközi Kamarazenei Fesztivál sikeres és pénzügyileg megalapozott megszervezése érdekében a támogatás feltételeit tartalmazó – a kiegészítéshez mellékelt - szerződés megkötéséről még 2017-ben dönteni kell.

Kérem a tisztelt Közgyűlést, hogy a IX. Kaposvári Nemzetközi Kamarazenei Fesztivál szervezéséhez szükséges 45 millió Ft pénzügyi forrást, valamint a Szivárvány Kultúrpalota és a belvárosi övezetben a közterület térítés mentes használatát de minimis támogatásként biztosítsa.

Kaposvár, 2017. december 4.

Szita Károly

polgármester

**Határozati javaslat:**

Kaposvár Megyei Jogú Város Közgyűlése a IX. Kaposvári Nemzetközi Kamarazenei Fesztivál megrendezéséhez 45.000.000 Ft de minimis támogatást biztosít a Kaposfest Nonprofit Kft részére, egyúttal felhatalmazza a polgármestert - a Miniszterelnökség Támogatásokat Vizsgáló Irodájával történő egyeztetés során felmerülő, a megállapodás érdemi részét nem érintő módosítások átvezetésével - a támogatási szerződés aláírására. A Közgyűlés a rendezvény céljára térítés nélkül biztosítja a Szivárvány Kultúrpalotát és a rendezvény időtartama alatt a belvárosi övezet kizárólagos közterület-használatát együttesen bruttó 10.500.000 Ft értékben.

Felelős: Szita Károly polgármester

Közreműködik: Jenei Zoltánné igazgató

Balogh Beáta gazdasági igazgató

Határidő: 2018. július 31.

1. melléklet

**Támogatási szerződés**

amely létrejött egyrészről Kaposvár Megyei Jogú Város Önkormányzata (7400 Kaposvár, Kossuth tér 1.; képviseli Szita Károly polgármester; pénzügyi ellenjegyző: Balogh Beáta gazdasági igazgató), a továbbiakban **támogató,** másrészről a KaposfestNonprofit Kft.(2051 Biatorbágy, Móricz Zsigmond utca 3.; adószám: 23338083-2-13;cégjegyzékszám: 13-09-146836/15; képviseli: Bolyki György ügyvezető igazgató), a továbbiakban **támogatott** között az alulírott helyen és napon az alábbi feltételek mellett:

1. A Kaposvári Nemzetközi Kamarazenei Fesztivált már nyolc alkalommal rendezték meg nagy sikerrel. A fesztiválon fellépő világhírű zeneművészeknek köszönhetően hazánkban és Európa számos országában figyelemmel kísérték a kimagasló színvonalú eseményt. Kaposvár a fesztiválok ideje alatt a kulturális turizmus célállomásává vált.

*A fesztivál megrendezésének időpontja: 2018. augusztus 13-tól augusztus 19-ig.*

*A fesztivál művészeti vezetője: Baráti Kristóf és Várdai István.*

*A fesztivál igazgatója: Bolyki György.*

1. A fesztivál programjának gerincét a klasszikus zenei koncertek jelentik, melyekre mindennap két alkalommal kerül sor. A fesztivál művészeti koncepcióját a támogatott összeállítja, és a szerződés aláírásáig eljuttatja a támogató részére.
2. **A komolyzenei koncertek mellett a fesztivál hivatalos kísérőprogramjai:**

a szervezők vállalják, hogy a klasszikus zenei program mellett a város és a fesztivál számára jelentős kulturális és promóciós értékkel bíró rendezvények kapcsolódnak az eseményhez. A kísérőrendezvények programjának tervezetét legkésőbb 2018. március 25. eljuttatják a támogatóhoz.

1. Támogató a /2017. ( ) számú önkormányzati határozata értelmében úgy döntött, hogy a támogatott részére nem anyagi jellegű támogatásként a program céljára térítés nélkül biztosítja a Szivárvány Kultúrpalota és a belvárosi övezetben a közterület használatát együttesen bruttó 10.500.000 Ft értékben. Továbbá 45.000.000 Ft, azaz negyvenötmillió forint pénzügyi támogatást biztosít a IX. Kaposvári Nemzetközi Kamarazenei Fesztivál megrendezésére az alábbi ütemezésben:

* A **támogató** jelen szerződés 2. pontjában meghatározott műsorterv elkészítését, valamint a fesztivál tervezett teljes körű költségvetésének – ezen belül nevesítve az önkormányzati támogatás felhasználása kapcsán elszámolható költségek köre – leadását követően 2018. január 15-ig átutal a **támogatott** 11742173-20173971 számú számlájára 15.000.000 Ft-ot, azaz tizenötmillió forintot;
* A **támogató** jelen szerződés 3. pontjában meghatározott kísérőrendezvények programjának összeállítása és támogató részére történő bemutatása után, 2018. március 30-ig átutal a **támogatott** 11742173-20173971 számú számlájára 15.000.000 Ft-ot, azaz tizenötmillió forintot;
* **Támogató** 2018. július 31-ig átutal a **támogatott** 11742173-20173971 számú számlájára 15.000.000 Ft-ot, azaz tizenötmillió forintot.

A Támogató írásban tájékoztatja a Támogatottat a támogatás bruttó támogatási egyenértékben kifejezett összegéről és arról, hogy az csekély összegűnek minősül. Az igazolás jelen szerződés mellékletét képezi.

1. A jelen szerződés alapján nyújtott támogatás csekély összegű támogatásnak minősül, amelyet kizárólag az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló, 2013. december 18-ai 1407/2013/EU bizottsági rendelet (HL L 352, 2013. 12.24. 1.o) (a továbbiakban 1407/2013/EU bizottsági rendelet) szabályai alapján lehet nyújtani. Az 1407/2013/EU bizottsági rendelet 2. cikk (2) bekezdése szerinti, egy és ugyanazon vállalkozás részére a folyó pénzügyi évben, valamint az azt megelőző két pénzügyi év során az 1407/2013/EU bizottsági rendelet alapján Magyarországon odaítélt csekély összegű támogatások bruttó támogatástartalma tagállamonként nem haladhatja meg a 200.000 eurónak, közúti kereskedelmi árufuvarozást ellenszolgáltatás fejében végző vállalkozások esetében a 100.000 eurónak megfelelő forintösszeget, figyelembe véve a 1407/2013/EU bizottsági rendelet 3. cikk (8) és (9) bekezdését is. (Az átváltásnál az európai uniós versenyjogi értelemben vett állami támogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet (a továbbiakban: Korm.rendelet) 35. §-a alapján kell eljárni.).
2. Az 1407/2013/EU bizottsági rendelet alapján nyújtott csekély összegű támogatás az Európai Unió működéséről szóló szerződés 107. és 108. cikkének az általános gazdasági érdekű szolgáltatást nyújtó vállalkozások számára nyújtott csekély összegű támogatásokra való alkalmazásáról szóló, 2012. április 25-i 360/2012/EU bizottsági rendeletnek  (HL L 114., 2012.4.26., 8. o.) megfelelően nyújtott csekély összegű támogatással a 360/2012/EU bizottsági rendeletben meghatározott felső határig halmozható. Az 1407/2013/EU bizottsági rendelet szerinti csekély összegű támogatás más csekély összegű támogatásokról szóló rendeleteknek megfelelően nyújtott csekély összegű támogatással az 1407/2013/EU bizottsági rendelet 3. cikkének (2) bekezdésében meghatározott felső határig halmozható.
3. A csekély összegű támogatás nem halmozható azonos támogatható költségek vonatkozásában vagy azonos kockázatfinanszírozási célú intézkedés vonatkozásában nyújtott állami támogatással, ha a támogatások halmozása túllépi bármely csoportmentességi rendeletben vagy a Bizottság által elfogadott határozatban az egyes esetek meghatározott körülményeire vonatkozóan rögzített maximális támogatási intenzitást vagy összeget. A nem konkrét támogatható költségekre nyújtott vagy azokhoz hozzá nem rendelhető csekély összegű támogatás halmozható bármely csoportmentességi rendelet vagy a Bizottság által elfogadott határozat alapján nyújtott egyéb állami támogatással.
4. A támogatottnak az 1407/2013/EU bizottsági rendelet 5. cikkének (1) bekezdése figyelembe vételével – az ott meghatározott feltételek teljesítésének megállapítására alkalmas módon – nyilatkoznia kell a részére a támogatás odaítélésének évében és az azt megelőző két pénzügyi évben nyújtott csekély összegű támogatások támogatástartalmáról.
5. A támogatott kijelenti, hogy jelen támogatást megelőzően a folyó pénzügyi évben, valamint az azt megelőző két pénzügyi év során a részére bármely forrásból csekély összegű támogatási jogcímen odaítélt támogatások összes támogatástartalma **0 HUF** volt.
6. A támogatott kijelenti, hogy – az 1407/2013/EU bizottsági rendelet 1. cikke (2) bekezdésének kivételével – a támogatást nem használja az 1407/2013/EU bizottsági rendelet 1. cikkének (1) bekezdésében meghatározott kivételek szerinti célokra, továbbá – az 1407/2013/EU bizottsági rendelet 3. cikk (2) bekezdésének megfelelően – közúti kereskedelmi árufuvarozás ellenszolgáltatás fejében történő végzése céljából teherszállító jármű vásárlására.
7. A feleknek a támogatáshoz kapcsolódó iratokat az odaítélést követő 10 évig meg kell őrizniük, és a támogató ilyen irányú felhívása esetén a támogatott köteles azokat bemutatni. A csekély összegű támogatási jogcímen nyújtott támogatásokról az Európai Bizottság kérésére 20 munkanapon belül információt kell szolgáltatni.
8. A szerződő felek megállapodnak abban, hogy a **támogató** jogosult a támogatás rendeltetésszerű felhasználását a helyszínen ellenőrizni, **támogatott** köteles az ellenőrzéshez szükséges eredeti bizonylatokat rendelkezésre bocsátani.
9. **Támogatott** kötelezettséget vállal a nemzetközi kamarazenei fesztivál 1–3. pont szerinti programjának szervezésével és lebonyolításával kapcsolatos feladatok ellátására.
10. **Támogatott** kötelezettséget vállal arra, hogy a fesztivál megszervezéséhez szükséges további anyagi forrást jegybevételből és egyéb támogatásból biztosítja.
11. A támogatott kötelezettséget vállal arra, hogy a IX. Kaposvári Nemzetközi Kamarazenei Fesztivál bérleteinek árából a Kaposvár kártyával rendelkező vásárlóknak 10% kedvezményt biztosít.
12. Amennyiben a **támogató** vagy a **támogatott** nem látja biztosítottnak a fesztivál színvonalas megvalósításának lehetőségét, a fesztivál előtt – legkésőbb 2018. március 15-ig – a megrendezésről a felek egyeztetnek.
13. Az államháztartásról szóló törvény szerint az államháztartás alrendszereiből támogatott szervezetek, magánszemélyek számára számadási kötelezettséget kell előírni a részükre juttatott összegek rendeltetésszerű felhasználásáról. A fenti jogszabály értelmében a támogatott köteles a támogatási összegnek az 1–3. pontokban meghatározott célra történő felhasználásáról a Kaposfest Nonprofit Kft. nevére szóló, hitelesített számlamásolatokkal 2018. december 31-ig a támogató felé írásos beszámolóban elszámolni. Az eredeti számlákon szerepelnie kell a „Kaposvár Megyei Jogú Város Önkormányzatával kötött szerződés alapján a IX. Nemzetközi Kamarazenei Fesztivál költségeihez elszámolva (amennyiben részösszeggel számol el, az összeg megjelölésével)” szövegnek. A támogató által biztosított támogatási összeggel a jelen szerződés 4. pontjában hivatkozott költségtervben szereplő jogcímekre lehet elszámolni. Amennyiben a támogatott a megadott határidőig a kapott támogatás megadott célra történő felhasználásáról nem számol el, akkor a támogató a támogatás összegét visszakövetelheti.

A támogatott az írásos beszámoló részeként köteles nyilatkozni arról, hogy a támogatótól és a központi keretekből kapott források összege nem haladja meg a rendezvény kapcsán felmerült kiadások – a rendezvény bevételéből nem fedezett – összegét, így túlkompenzációra nem került sor.

1. Az 1–3. pontokban meghatározott programnak nem a **támogató** hibájából történő meghiúsulása vagy a jelen szerződésben foglaltaktól eltérő, elégtelen teljesítése esetén a **támogatott** köteles a részére céljelleggel juttatott támogatás összegét a jegybanki alapkamattal növelt mértékben visszautalni a támogató 11743002-15398006 számú költségvetési elszámolási számlájára.
2. A szerződésben foglaltaktól eltérő, a szerződés által nem érintett egyéb kérdésekben a Ptk. rendelkezései irányadóak. Szerződő felek jelen jogügyletből eredő esetleges jogvitáik elbírálására kikötik a Kaposvári Járásbíróság vagy a Kaposvári Törvényszék kizárólagos illetékességét.
3. Jelen szerződés elválaszthatatlan részét képezi a Miniszterelnökség Támogatásokat Vizsgáló Irodájának **……………………………………** számú állásfoglalása.

Szerződő felek jelen szerződést, az elolvasást és megfelelő értelmezést követően, mint az akaratukkal mindenben egyezőt aláírták.

Kaposvár, 2017. december ……

***Szita Károly Balogh Beáta Bolyki György***

***polgármester gazdasági igazgató ügyvezető igazgató***

***Kaposvár Megyei Jogú Város Kaposfest***

***Önkormányzata Nonprofit Kft.***